ก.ล.ต.ปรับปั่นหุ้น20ล้านทีดับบลิวแซด
ก.ล.ต.สั่งปรับอัถวุฒิ ไผ่ไชยและปฏิญญา พิทยานุภากรจำนวน 20.63 ล้านฐานสร้างราคาหุ้น TWZ
17 ก.พ. 2554

ก.ล.ต.สั่งปรับอัถวุฒิ ไผ่ไชยและปฏิญญา พิทยานุภากรจำนวน 20.63 ล้านฐานสร้างราคาหุ้น TWZ
คณะกรรมการเปรียบเทียบมีคำสั่งเปรียบเทียบปรับนายอัถวุฒิ  ไผ่ไชย  และนายปฏิญญา  พิทยานุภากร กรณีสร้างราคาหุ้นบริษัททีดับบลิวแซด คอร์ปอร์เรชั่น จำกัด (มหาชน) (TWZ) เป็นจำนวนเงินรวม 20,635,579.57 บาท
สืบเนื่องจาก ก.ล.ต. ได้รับเรื่องจากตลาดหลักทรัพย์แห่งประเทศไทย(ตลท.)ว่าตรวจสอบพบสภาพการซื้อขายหุ้น TWZ ที่ผิดปกติอันเนื่องมาจากการซื้อขายของบุคคลกลุ่มหนึ่ง และจากการตรวจสอบของ ก.ล.ต. พบว่าในช่วงเวลาดังต่อไปนี้ 1.วันที่ 28 กันยายน ถึงวันที่ 26 ตุลาคม 2550 2. วันที่ 28 เมษายน ถึงวันที่ 15 พฤษภาคม 2551 และ3.วันที่ 23 มิถุนายน ถึงวันที่ 24 มิถุนายน 2551
นายอัถวุฒิ และนายปฏิญญา ได้ร่วมกันซื้อขายหุ้น TWZ  ในลักษณะผลักดันราคาให้สูงขึ้นอย่างต่อเนื่องแล้วทยอยขายทำกำไร และส่งคำสั่งซื้อขายจับคู่กันเองในลักษณะอำพรางเพื่อให้บุคคลทั่วไปหลงผิดเกี่ยวกับปริมาณและราคาซื้อขายหุ้น TWZ  รวมทั้งซื้อขายในลักษณะต่อเนื่องทำให้การซื้อขายหุ้น TWZ ผิดไปจากสภาพปกติของตลาดเพื่อชักจูงใจให้บุคคลทั่วไปเข้าทำการซื้อขายหุ้นดังกล่าว
การกระทำของบุคคลทั้งสองเข้าข่ายเป็นการปฏิบัติฝ่าฝืนมาตรา 243 (1) 243 (2) และมาตรา 244 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการเปรียบเทียบจึงได้เปรียบเทียบปรับนายอัถวุฒิ และนายปฏิญญา เป็นเงิน 16,071,788.32 บาท และ 4,563,791.25 บาท ตามลำดับ